Miestni sa zhodli: Páchateľ je problémový

Členovia miestnej občianskej poriadkovej služby v Richnave išli v čase, keď sa prepad stal, domov najesť sa, mali prestávku.

„Bola to minúta, hneď sme počuli, čo sa stalo. Slúžime od druhej popoludní do desiatej večer. Tí, čo to spravili, nie sú dobrí ľudia,“ zdôraznil Milan Tulej.

„Nie sú odtiaľ z Richnavy. Otec toho chlapca je z Košíc a matka zo Svinej, ale tu už nejaký ten rok bývajú. Ale to je veľmi nepodarené dieťa. Robí len samé problémy, už dávno ho mali zobrať,“ doplnil jeho kolega Stanislav Šariška.

Chlapec je podľa miestnych problémový. Pred časom vraj chcel skočiť pod vlak, tak, ako pred takmer dvomi rokmi jeho sestra.

„Nemohli sme tomu zabrániť, my sme boli na stanici a stalo sa to ďalej, na moste. Nemáme ani kamery, aby sme to videli a zabránili tomu. Je smutné, čo sa stalo,“ dodáva Milan Tulej.

„Ja neviem nič, mám 60 rokov, večer doma spím, nestarám sa. Tie deti majú doma matky, otcov, nech sa starajú, čo robia, a nie fetovať a zlé robiť,“ povedala dôchodkyňa Klempárová z richnavskej osady.

Dobitá sa pripotácala do potravín

Šesťdesiatročná Mária sa podľa našich informácií vracala z práce, z 12-hodinovej služby.

Vystúpila na autobusovej zastávke pri richnavskej osade a chodníkom zišla až dolu k mostu cez Hornád. Tam si ju už vyhliadli útočníci.

„Tá pani po tom, čo ju prepadli, padla dole brehom pod most a len silou vôle sa vládala vyškriabať a vyjsť na cestu. Potom išla takých 300 metrov k nám do potravín. Bola zbitá. Nevedela rozprávať, bola otrasená, v šoku. Bol to hrozný pohľad, na hlave mala dieru z pádu a nad okom rozťaté. Celá tvár bola skrvavená. Ešte dobre, že sem prišla, bola by inak tam ostala. Hneď sme zavolali pomoc a políciu. Syn tej panej mi volal, že je na nemocnici na JIS-ke v kritickom stave ,“ spomína na okamihy krátko po 18. hodine majiteľ potravín, do ktorých zbitá žena prišla s prosbou o pomoc.

Kamera, ktorú má majiteľ potravín nainštalovanú, všetko zachytila. Žena mala rozbité okuliare, stratila mobil, doklady.

Na kamerovom zázname je vidieť, že žena je dezorientovaná, v šoku, skláňa sa na pult, pridržiava sa ho.